ইন্ডিপেন্ডেন্ট পার্মানেন্ট হিউম্যান রাইটস কমিশন

ইন্ডিপেন্ডেন্ট পার্মানেন্ট হিউম্যান রাইটস কমিশন (সংক্ষেপে আইপিএইচআরসি বা IPHRC; ; ) হলো একটি মানবাধিকার সংস্থা এবং অর্গানাইজেশন অব ইসলামিক কোঅপারেশন (ওআইসি)-এর অন্যতম প্রধান অঙ্গসংস্থা। এটি ওআইসিভুক্ত ৫৭টি সদস্য রাষ্ট্রের মধ্যে মানবাধিকারের পক্ষে কাজ করে থাকে। এটি ওআইসি-এর একটি স্বাধীন কমিশন হিসেবে কাজ করে এবং সংস্থার নীতি-নির্ধারণী সংস্থা ও ওআইসি পররাষ্ট্রমন্ত্রীদের কাউন্সিলকে মানবাধিকার এবং মৌলিক অধিকারের কাঠামোতে পরামর্শ প্রদান করে।

আইপিএইচআরসি ওআইসি সনদের মাধ্যমে প্রাপ্ত ম্যান্ডেট অনুযায়ী স্বাধীনতা এবং পেশাদারিত্বের আন্তর্জাতিক মানদণ্ড বজায় রেখে সদস্য ও অ-সদস্য রাষ্ট্রগুলোর বিদ্যমান মানবাধিকার ব্যবস্থায় কাজ করে। ২০০৫ সালের ৭ থেকে ৮ ডিসেম্বর সৌদি আরবের মক্কায় আয়োজিত ৩য় বিশেষ ইসলামী শীর্ষ সম্মেলনে এর প্রথম অধিবেশন অনুষ্ঠিত হয়।

 ইতিহাস 
২০০৫ সালে ওআইসি পররাষ্ট্রমন্ত্রীদের কাউন্সিল "ওআইসি দশ-বছরের কর্মপরিকল্পনা" শীর্ষক একটি কর্মসূচি গ্রহণ করার পর ইন্ডিপেন্ডেন্ট পার্মানেন্ট হিউম্যান রাইটস কমিশন (আইপিএইচআরসি) গঠনের উদ্যোগ নেওয়া হয়। ২০০৫ সালের ৭ ডিসেম্বর সৌদি আরবের মক্কায় অনুষ্ঠিত ৩য় বিশেষ ইসলামী শীর্ষ সম্মেলনে এ সংক্রান্ত একটি প্রস্তাব গৃহীত হয়। তবে, কমিশনের আংশিক গঠন প্রক্রিয়া সম্পন্ন হয় সেনেগালের ডাকারে ১৩-১৪ মার্চ ২০০৮ তারিখে আয়োজিত ১১তম ইসলামী শীর্ষ সম্মেলনে। শেষ পর্যন্ত কাজাখস্তানের আস্তানায় ২০১১ সালের ২৮-৩০ জুন অনুষ্ঠিত পররাষ্ট্রমন্ত্রীদের কাউন্সিলের ৩৮তম অধিবেশনে এটি আনুষ্ঠানিকভাবে গঠিত হয়।

সদস্য রাষ্ট্রগুলোর দ্বারা আনুষ্ঠানিকভাবে স্বীকৃত হওয়ার পর, ২০১৭ সালের মার্চ মাসে এর সচিবালয় সদর দপ্তরে স্থানান্তরিত হয়। সৌদি আরব স্বাগতিক দেশ হিসেবে কমিশনের জন্য একটি স্বতন্ত্র সদর দপ্তর ভবন বরাদ্দ করে। কার্যকরভাবে পরিচালনার জন্য কমিশন কিছু মূলনীতি নির্ধারণ করেছে। এই পাঁচটি মূলনীতি হলো: পরিপূরকতা, আত্মপর্যালোচনা, অগ্রাধিকার প্রদান, পর্যায়ক্রমিকতা এবং বিশ্বাসযোগ্যতা।

প্রতিষ্ঠার প্রথম পাঁচ বছরে, কমিশন শিক্ষা ক্ষেত্রে নারীদের এবং শিশুদের অধিকার সংক্রান্ত গুরুত্বপূর্ণ বিষয়গুলোতে আলোকপাত করে। কমিশন শিক্ষার অধিকারকে নারী ও শিশুদের অধিকারের প্রাথমিক উপাদান হিসেবে চিহ্নিত করে। এছাড়া, উন্নয়নের অন্যতম প্রধান উপায় হিসেবে উন্নয়নের অধিকারকেও (right to development) চিহ্নিত করা হয়। পাশাপাশি ইসলামভীতি, মুসলিম সংখ্যালঘু এবং ইসরায়েল-ফিলিস্তিন সংঘাতকে কমিশন গুরুত্বপূর্ণ চ্যালেঞ্জ হিসেবে উল্লেখ করেছে।

কমিশন তার সদস্য রাষ্ট্রগুলোকে অভ্যন্তরীণ আইন এবং আন্তর্জাতিক মানবাধিকার দলিলের অধীনে তাদের দায়বদ্ধতা সংক্রান্ত বিভিন্ন বিষয়ে সক্রিয়ভাবে সহায়তা প্রদান করে আসছে।

 উদ্দেশ্য 
আইপিএইচআরসি মানবাধিকার সংশ্লিষ্ট সিদ্ধান্ত গ্রহণকারী সংস্থাগুলোকে সক্রিয়ভাবে পরামর্শ প্রদান করে। এটি মানবাধিকার ক্ষেত্রে গবেষণা ও সমীক্ষা পরিচালনা করে। পাশাপাশি, মানবাধিকারের সর্বজনীন ঘোষণাপত্রের অধীনে সদস্য ও অ-সদস্য রাষ্ট্রের মুসলিম সংখ্যালঘু অধিকার ও মৌলিক অধিকারের পক্ষে কথা বলে, যেখানে ইসলামী নীতি, ন্যায়বিচার এবং সমতার ওপর বিশেষ গুরুত্ব দেওয়া হয়। এটি প্রযুক্তিগত সহযোগিতার জন্যও সহায়তা প্রদান করে। সনদে বর্ণিত ইসলামী মূল্যবোধ এবং শান্তির প্রচারের লক্ষ্যে আন্তঃধর্মীয় সংলাপ ও আন্তঃসাংস্কৃতিক সংলাপ আয়োজনের দায়িত্বও আইপিএইচআরসি-এর ওপর ন্যস্ত।

এটি ওআইসি-এর মানবাধিকার কার্যক্রম পর্যালোচনা করে এবং মানবাধিকার ব্যবস্থার উন্নয়নে প্রয়োজনীয় পদক্ষেপের বিষয়ে পরামর্শ দেয়। কমিশন জাতিসংঘের বিভিন্ন সংস্থা এবং খোদ ওআইসি-এর সাথে সক্রিয়ভাবে সহযোগিতা করে। এটি মানবাধিকার ক্ষেত্রের সাথে যুক্ত সুশীল সমাজের গোষ্ঠী, সংগঠন এবং ব্যক্তিদের সমর্থন প্রদান করে। একটি আন্তঃআঞ্চলিক মানবাধিকার সংস্থা হিসেবে এটি সদস্য ও অ-সদস্য রাষ্ট্রগুলোর সর্বজনীন মূল্যবোধের প্রচার করে। মানবাধিকার সুরক্ষা ও প্রচারের ক্ষেত্রে তথ্যের দ্বৈত প্রকাশনা বা পুনরাবৃত্তি রোধেও এটি কাজ করে।

 কমিশনের সদস্যপদ 
আইপিএইচআরসি মানবাধিকার বিষয়ে প্রশিক্ষিত ১৮ জন পেশাদার সদস্য নিয়ে গঠিত। তিনটি মহাদেশ—আরব, আফ্রিকা এবং এশিয়া—থেকে ৬ জন করে মোট ১৮ জন সদস্য ওআইসি পররাষ্ট্রমন্ত্রীদের কাউন্সিল কর্তৃক নির্বাচিত হন। নিজ নিজ সরকার কর্তৃক মনোনীত হওয়ার পর সদস্যরা তিন বছরের মেয়াদের জন্য নির্বাচিত হন। একজন সদস্য কমিশনে কেবল দুই মেয়াদের জন্য কাজ করতে পারেন এবং তৃতীয় মেয়াদের জন্য নির্বাচিত হতে পারেন না। অর্থাৎ, মেয়াদ কেবল একবারই নবায়নযোগ্য।

 অধিবেশন 
আইপিএইচআরসি প্রতি বছর ৫ থেকে ১০ দিনব্যাপী দুটি অধিবেশনের আয়োজন করে, যা এর মূলনীতিগুলোর ওপর আলোকপাত করে। ওআইসি সচিবালয় এবং আইপিএইচআরসি-এর ব্যুরো যৌথভাবে অধিবেশনের তারিখ নির্ধারণ করে। ওআইসি-এর নির্বাহী পরিচালক কমিশনের সদস্যদের চূড়ান্ত অনুমোদনের জন্য খসড়া এজেন্ডা এবং কার্যপদ্ধতি প্রস্তুত ও জমা দেওয়ার দায়িত্ব পালন করেন।

 অধিবেশনের নথিপত্র 
অধিবেশনের নথিপত্রের মধ্যে রয়েছে প্রতিবেদন, কার্যবিবরণী, সিদ্ধান্ত এবং সুপারিশমালা। ওআইসি মহাসচিব প্রতি বছর পররাষ্ট্রমন্ত্রীদের কাউন্সিলের কাছে অধিবেশনের প্রতিবেদন পেশ করার দায়িত্ব পালন করেন। এতে আইপিএইচআরসি-এর কার্যক্রমসহ একটি বিস্তারিত অধিবেশন প্রতিবেদন অন্তর্ভুক্ত থাকে।

 প্রতিবেদনের তালিকা 
 নথি নং তারিখ শিরোনামতথ্যসূত্র ১ ২৮ এপ্রিল – ১ মে ২০১৪ মধ্য আফ্রিকান প্রজাতন্ত্রে (সিএআর) মানবাধিকার পরিস্থিতি ২ ৪–৯ এপ্রিল ২০১৬ ফিলিস্তিন সফর ৩ ২৭–২৯ মার্চ ২০১৭ ভারত অধিকৃত কাশ্মীরের মানবাধিকার পরিস্থিতি মূল্যায়নের জন্য আজাদ জম্মু ও কাশ্মীর রাজ্যে তথ্যানুসন্ধানমূলক সফর ৪ ২–৬ জানুয়ারি ২০১৮ মিয়ানমারে রোহিঙ্গা মুসলিম সংখ্যালঘুদের মানবাধিকার পরিস্থিতি মূল্যায়নের জন্য বাংলাদেশে রোহিঙ্গা শরণার্থী শিবিরে তথ্যানুসন্ধানমূলক সফর

 তথ্যসূত্র 

 বহিঃসংযোগ 


বিষয়শ্রেণী:অর্গানাইজেশন অব ইসলামিক কোঅপারেশনের অঙ্গসংস্থা
বিষয়শ্রেণী:২০০৫-এ সৌদি আরবে প্রতিষ্ঠিত
বিষয়শ্রেণী:সৌদি আরব ভিত্তিক মানবাধিকার সংগঠন
বিষয়শ্রেণী:শিশু অধিকার সংগঠন
বিষয়শ্রেণী:নারী অধিকার সংগঠন